মঞ্চের পূর্বকোণ থেকে এক তরুণী নিঃশব্দে মঞ্চে উঠে আসে মাউথপিস হাতে নিয়ে। তরুণীর পরনে সদ্য ভাঁজভাঙা কারুকাজময় বৈশাখি শাড়ি, দুই পায়ে আলতামাখা, গলায় গাঁদাফুলের মালা, মেহেদিপরা দুই হাতে রঙিন কাচের গুচ্ছচুড়ি, মাথায় ফুলের টোপর, কোমর পর্যন্ত সিল্কিচুলের বেণি, উজ্জ্বল শ্যামবর্ণের খাঁটি বাঙালি তরুণী ছন্দে ছন্দে পা ফেলে যখন মঞ্চে ওঠে, তখন উপস্থিতগণের শৈশবস্মৃতিতে জেগে ওঠে পরির গল্প। মাউথপিসটি মহীয়সী নারীর হাতে তুলে দেওয়ার সময় তরুণীর হাতের রঙিন কাচের চুড়িগুলো বেজে ওঠে ঝনাৎ করে।